María Gracia Iribarren Ribas andreak galdera egin du “Abeltzaintzako ingurumen laguntzak. PDR-FEADER” izeneko kontusailaren betetze-mailari eta aplikazioari buruz.

Legebiltzarreko Erregelamenduko 113.1 artikuluan ezarritakoa betez, galdera horren erantzuna, Foru Diputazioak emana, Nafarroako Parlamentuko Aldizkari Ofizialean argitara dadin agindu dut. Galdera argitaratu zen 2008ko ekainaren 20eko 58. Nafarroako Parlamentuko Aldizkari Ofizialean.

Iruñean, 2008ko urriaren 8an

Lehendakaria: Elena Torres Miranda

ERANTZUNA

Socialistas del Parlamento de Navarra parlamentu-taldeari atxikitako foru parlamentari María Gracia Iribarren andreak galdera egin du “PDR-FEADER abeltzaintzarako ingurumen-laguntzak” (POR-110/08, idatzizko galdera bihurtutakoa) izeneko aurrekontu-aplikazioari buruz. Landa Garapeneko eta Ingurumeneko kontseilariak informazio hori atxikitzen duela adierazten du.

Hori jakinarazten dizut Legebiltzarreko Erregelamenduaren 192. artikuluan xedatutakoa betetzeko.

Iruñean, 2008ko urriaren 2an.

Landa Garapeneko eta Ingurumeneko kontseilaria:

“PDR-FEADER abeltzaintzarako ingurumen-laguntzak” izeneko kontusaila gauzatzeari eta aplikatzeari, eta helburu zehatzak erdiesteari buruzko txostena.

PDR ABELTZAINTZARAKO INGURUMEN-LAGUNTZAK (abeltzaintza ekologikoa eta arrazak)

710001 71230 4700 414208 (**) PDR FEADER abeltzaintzarako ingurumen-laguntzak aurrekontu-kontusaila abeltzaintza ekologikorako laguntzak eta desagertzeko arriskuan dauden arrazentzako laguntzak ordaintzera bideratzen da.

Abeltzaintzarako ingurumen-laguntzak 2004an hasi ziren ematen 2000-2006 PDRren babespean. 2007an, PDR berria abiarazi zenean, aldez aurretik laguntza hau eskatu zutenei 5 urteko konpromiso berri bati ekiteko aukera eman zitzaien, 2007-2013 PDRn jasotzen denez. 

Abeltzaintza ekologikorako laguntzak onesteko, kudeatzeko eta kontrolatzeko araubide orokorra arautzen duen Nekazaritza, Abeltzaintza eta Elikadura kontseilariaren otsailaren 12ko 35/2007 Foru Aginduak arautzen ditu laguntza horiek. Foru Agindu hori Landa Garapeneko eta Ingurumeneko kontseilariaren irailaren 5eko 459/2008 Foru Aginduak aldatu zuen.

Abeltzaintza ekologikorako laguntzak.

2008an 34 titularrek eskatu zuten laguntza hori. Horietatik 20k 2007ko eskaera bera egin dute, 9 eskatzaile berriak dira, eta 5ek 2007an hartutako konpromisoa areagotzea eskatzen dute. 

Kontuan hartuta, batetik, 2008ko kanpainan aitortutako bazka-azalera eta ALUak eta, bestetik, administrazio-kontrolak eta lurraren gaineko kontrolak ez direla bukatu, behin-behineko laguntza 335.459,77 eurokoa da.

Desagertzeko arriskuan dauden arrazentzako laguntzak

2008an 258 titularrek eskatu zuten laguntza hori. Horietatik 181ek 2007ko konpromisoari eusten diote, 30ek konpromisoa areagotzea eskatzen dute, 12k konpromisoa helarazten dute eta 35 dira eskatzaile berriak.

Kontuan hartuta, batetik, 2008ko kanpainan aitortutako bazka-azalera eta ALUak eta, bestetik, administrazio-kontrolak eta lurraren gaineko kontrolak ez direla bukatu, behin-behineko laguntza 818.866,8 eurokoa da.

PDR FEADER abeltzaintzarako ingurumen-laguntzen behin-behineko zenbatekoa 1.154.326,57 eurokoa da. Laguntzak 2008ko abenduaren lehen astean ordaintzea aurreikusten da.

